Cancer.

Un cuvânt pe care toți îl cunosc dar pe care nimeni nu vrea să îl audă. Nimeni nu vrea să afle că o persoană apropiată are cancer și absolut nimeni nu vrea să afle că are cancer prin corp.

Deși în vorbirea comună cancerul este considerat o singură boală, de fapt este denumirea primită de un grup de peste 200 de boli fiecare cu specificul ei, atât prin metodele de tratament cât și prin evoluție.

Cancerul este cu noi din cele mai vechi timpuri. Mumiile Egiptului antic aveau cancer de prostată, Hipocrate a făcut prima descriere a cancerului de piele și au fost descoperite tumori chiar și în verișorii noștrii neandertalieni.

Metodele de tratare ale cancerului sunt complicate, problematice și au o rată de succes ce ar fi ideal să fie îmbunătățită considerabil, în special în cazul cancerelor de gradul 3 și 4 unde metodele terapeutice au succes mai mic.

Și din păcate, deși medicina a avansat și majoritatea oamenilor știu că prevenția e mai bună decât tratamentul, rareori se ajunge la medic în stadiile ușor tratabile. Deseori, cei cu un diagnostic de cancer sunt disperați, își văd viața scurtată prematur și ar face orice să mai câștige câteva luni de viață.

Iar disperarea înseamnă că scot bani din piatră seacă și dacă dau de persoana potrivită, își vor da toți banii și timpul, urmărind himera vindecării complete, luând tratamente nedemonstrate, supunându-se la diverse chinuri, distrugând economiile precare ale familiei, suferind de la un capăt la altul și de cele mai multe ori murind mai repede decât dacă ar fi urmat cuvintele unui medic.

Pacientul bolnav de cancer este deci într-o stare mentală fragilă, vulnerabilă. Și de cele mai multe ori cei care profită de această stare vulnerabilă sunt cei mai odioși sarlatani, cei mai mincinoși vânzători de iluzii și cei mai mari criminali fără scrupule.

Această serie se va concentra pe terapiile alternative pentru cancer, cele care sunt prezentate ca și ”miraculoase”, salvatoare și cu o rată de succes incredibilă. La propriu, incredibilă, adică ce nu trebuie crezută

Primul pe listă: Terapia Gerson.

1. Ce afirmă terapia Gerson Terapia Gerson este fondată/creată de Max Gerson, un medic german ce a practicat în SUA. Gerson afirma că organismul se umple de sodiu prin fertilizanți, insecticide, erbicide și alte chimicale. Nu doar că se umple de sodiu dar de asemenea scade conținutul de potasiu din organism chestiune care schimbă metabolismul celulelor corpului cauzând cancer.

Evident dacă singura cauză a cancerului este un teoretic dezechilibrul între sodiul și potasiul din organism, soluția este reechilibrarea dintre aceste două substanțe. Haideți să luăm o mică pauză și să înțelegem enormitatea acestei afirmații. Cauzele simpliste și soluțiile banale sunt cel mai evident semn că avem de-a face cu o păcăleală dar haideți să urmăm firul până la capăt.

Cum spuneam mai sus, există peste 200 de tipuri de cancer, depinzând de organ și tipul de celulă afectată. Wikipedia listează 178 de tipuri de cancer.

Dar hei, e evident că cancerele au de fapt aceeași cauză chiar dacă 80% din cancerele de plămân sunt cauzate de țigări, știm că peste 70% dintre cancerele cervicale sunt provocate de virusul HPV, și avem multiple indicii de cauzalitate pentru alte tipuri (de exemplu cele cauzate de radiații)

Să nu lăsăm însă realitatea să intervină în calea unei povești bune precum cea propusă de cei care vând terapii Gerson.

2. Ce propune terapia Gerson

Dieta

13 pahare de sucuri din morcovi/mere/frunze pregătite în fiecare oră

3 mese complet vegetariene

fructe proaspete ca snacksuri

Suplimente

Compuși de potasiu

Soluție Lugol (iod în concentrație suficientă pentru a fi toxic)

Vitamina B-12

Hormon tiroidian

Enzime pancreatice

Detoxifiere:

clisme cu cafea

3. Care este istoria terapiei Gerson?

Dacă această terapie ar funcționa, ar fi grozav nu? Ne-am vindeca de cancere cu sucuri de fructe și niște cafea pe gaura opusă gurii.

Dar ce se întâmplă de fapt… e mult mai trist. E o poveste care ne va duce de la bune intenții la conspirații și minciuni aprige.

Max Gerson, fondatorul terapiei a fost, cum am menționat, medic. Și, la fel ca majoritatea medicilor care au impresia că descoperă ceva miraculos, era bine intenționat. În anii ’30, deși se știa că multe boli sunt cauzate de diverse organisme invadatoare precum bacteriile, nu prea existau… soluții. Ne aflam cu mult înaintea descoperirii primelor antibiotice, astfel încât, soluțiile medicale erau speratul la mai bine, chirurgie, niște soluții analgezice și probabil ceva remedii complet inutile. Puteți găsi aici reclame din anii 30 și începuturile reglementării medicamentelor.

O mare parte a tratamentelor oferite de către medici în acea perioadă însemnau practic schimbarea dietei, după îndemnul lui Hipocrate – mult îndrăgit și în prezent – ”lăsați mâncarea să vă fie medicamentul și medicamentul să vă fie mâncarea”. Medicii asta făceau și având în vedere limitările timpului, probabil că era o idee bună.

Doctorul Gerson a dezvoltat o dietă pe care a promovat-o inițial ca și soluție anti-tuberculoză. Tuberculoza, fiind o boală ce afecta în general pătura săracă a populației era automat asociată cu o dietă de proastă calitate și prescrierea unei diete hrănitoare măcar ajuta bolnavul să se întremeze cât de cât. Nu îl salva prea des (cam 50% mureau in primii 5 ani după tratament) și tipurile de diete sugerate erau deseori dificil de urmate.

Dar iată, dornic să își ajute pacienții, Gerson împreună cu câțiva colegi au propus o nouă dietă. Succesul? Îndoielnic, desigur.

Dar după câțiva ani, dr Gerson ajunsese să declare că dieta lui vindecă nu doar tuberculoza și migrenele (!) ci și cancerul.

Vă rog să observați că tuberculoza are o cauză unică (bacilul Koch), migrenele sunt probleme neurologice iar cancerul este o boală metabolică. Tratamentul pentru toate nu poate fi același lucru. E ca și cum aș spune că poți călători până în New York cu avionul, barca sau bicicleta și ajungi la fel de repede indiferent de ce alegi.

Mutat în America și devenit cetățean american, Gerson continuă să declare că dieta lui vindecă mult temutul cancer.

A scris chiar și o carte, disponibilă și în România prin librării și cel mai rău, la Institutul Fundeni.

Cartea conține așa numitele experiențe ale doctorului Gerson pe 50 de pacienți cu cancer și probabil minunate descrieri ale modului în care i-a vindecat pe toți. Ipotetic, desigur.

Și așa a început totul.

În prezent terapia Gerson este vândută oamenilor disperați ca și soluția ideală împotriva cancerului, în special când acesta este în stagiul 4.

4. Funcționează terapia Gerson?

Institutul Național al Cancer ului din SUA a revizuit cazurile prezentate de Gerson în cartea sa și a concluzionat că :

The reports are extended case notes, with occasional x-rays of the patients over time. Although some attempt at follow-up is made, it is not systematic and consists chiefly of anecdotal reports and conversations with patients by mail or phone. [adică] Raportările sunt note de caz extinse, cu radiografii ocazionale. Deși sunt făcute câteva încercări de follow-up, acestea nu sunt sistematice și de fapt sunt rapoarte anecdotice și conversații cu pacienții prin poștă sau telefon. Sursă: National Cancer Institute

Un alt studiu preliminar condus între 1983 și 1984 a încercat să intervieveze pacienții ai clinicii Gerson din Tihuana, Mexic. Doar 18 din cei 38 de pacieni au rămas în studiu 5 ani sau până la deces, timpul mediu de supraviețuire a fost de 9 luni față de începutul studiului. Ceilalți 20 de pacienți nu au mai putut fi regăsiți. După 5 ani, 17 din cei 18 pacienți au murit, iar cel care încă trăia nu era vindecat. Studiul nu a fost perfect, asta trebuie recunoscut.

Alte studii reale, dublu orb, controlate, randomizate… nu prea sunt. E complet nemaiauzit pentru o terapie atât de populară, atât de ”miraculoasă” și atât de plină de ”rezultate” să nu aibă studii.

În lumea reală, diverse combinații de medicamente folosite în chemoterapie sunt testate pentru eficiență chiar și după ce sunt pe piață, dar această terapie, permisă doar în anumite cazuri

După ce Max Gerson a murit, fiica lui, Charlotte Gerson a preluat conducerea clinicii din Tijuana și a promovării terapiei Gerson. A publicat cărți, e prezenta la conferinte, sponsorizează documentare și în general se ocupă cu promovarea ideii că terapia Gerson e bună la ceva.

Ce nu a făcut niciodată Charlotte Gerson este să contribuie cu date complete, corecte metodologic, fără greșeli, la studierea acestei miraculoase diete. Informațiile publicate de angajații ei sunt considerate de proastă calitate de către cercetători. Deși dieta este relativ cunoscută puține persoane reușesc să o urmeze cu succes, fiind desosebit de drastică.

Ba mai mult, Institutul Gerson (condus de Charlotte Gerson) a făcut și un film în ridicau în slăvi dieta Gerson prezentând povești ale pacienților. Posibil să îl găsiți, nu e decât propagandă.

Cartea și documentarele ce discută despre terapia Gerson insistă că ”big pharma” încearcă să ascundă adevărul legat de această terapie. Conspirația a fost pornită chiar de Max Gerson care s-a crezut tot timpul un persecutat în timp ce inista că dieta lui tratează trei boli cu cauze diferite.

Nu e nimic de ascuns de fapt, e doar o dietă banală plus niște clisme. Dar nu și-a dovedit vreodată funcționarea într-un context științific.

5. De ce este populară această dietă?

Ca multe alte soluții anti-cancer dieta Gerson se bazează pe o premisă greșită, respectiv ideea că după ce cancerul a fost descoperit e încă timp să lupți împotriva lui prin dietă.

Se știe de multă vreme că anumite alimente pot crește riscul de cancer (de exemplu carnea roșie in exces, mâncărurile foarte sărate sau foarte grase). Dar ce înseamnă asta în realitate? Că după zeci de ani de mâncat dezechilibrat și cu aportul unor altor factori – genetici, de mediu – există o probabilitate crescută de a face cancer. Nu e o certitudine, e chiar foarte departe de asta. Dacă riscul produs de genetică nu ”ajută” dieta, dacă mediul e mai bun decât al majorității aceste numere ale probabilității se schimbă intens.

Știți cum la fiecare drum parcurs cu mașina există un risc destul de mare de accident? O probabilitate, ca să folosim aceleasi cuvinte, Să presupunem că această probabilitate ar fi de 1/5000 de drumuri. Presupunând un om care merge zilnic cu mașina rezultă că i-ar trebui aproximativ 13 ani pentru a avea un accident (mortal sau nu, nu are importanță). Dar dacă la fiecare 10 drumuri șoferul nostru ipotetic ia o gură de vodcă probabilitatea de accident crește vertiginos.

Când șoferul se află în acele secunde dintre momentul în care mașina a deraiat și momentul în care se apropie de stâlp îl va ajuta cu ceva să jure că nu va mai bea vodcă niciodată?

În același fel, dietele speciale (agreate cu medicul specialist) pentru pacienții diagnosticați cu cancer pot face bine. În sensul că, măcar nu fac rău. Un organism aflat în tratament atât de agresiv precum cel dedicat cancerului va avea nevoie de hrană de calitate, diversificată și care să ajute corpul să se întremeze.

Dar, la fel ca promisiunea de a nu mai bea vodcă în mijlocul unui accident, nu prea mai face mare lucru pentru a curăța organismul de boală. Poate dacă tratamentul clasic are succes, dieta să ajute în a te păstra sănătos pentru că acum nu mai faci excesele anterioare. Dar nu există nici o dovadă că vreo formă de cancer poate fi tratată prin vreo dietă specială.

Cancerul este o afecțiune multifactorială, adică are multe cauze și doar unele dintre ele cunoscute.

Și atunci de ce ne-am amăgi cu ideea că putem rezolva o problemă complexă cu o soluție simplă precum schimbarea dietei?

Terapia Gerson este o minciună, o păcăleală și o fraudă iar cei care o promovează sunt fie interesați financiar, fie prost informați.

Concluzii

Terapia Gerson nu a dovedit că este utilă bolnavilor de cancer.

Terapia Gerson este un regim de tratament care poate să facă rău bolnavilor de cancer.

Terapia Gerson este o terapie scumpă, nedovedită și fără un mecanism clar de acțiune.

Terapia Gerson este promovată pentru a profita de frica și disperarea bolnavilor de cancer deși nu a dovedit că este funcțională.

Terapia Gerson poate sărăci un bolnav și familia lui fără să ofere nimic în schimb.

Per total, terapia Gerson este o minciună sfruntată, o păcăleală abusrdă.

Bolnavii de cancer au nevoie de sprijin și susținere pentru a se face bine. Cancerul nu este o condamnare la moarte datorită eficienței medicamentelor moderne.

Din păcate însă, pacienții sunt asaltați cu pseudo-terapii și soluții miraculoase care nu îi vor ajuta dar le vor face rău sau îi vor îndatora.

Feriți-vă prietenii și familia de șarlatani și fiți sceptici!

Apreciază: Apreciere Încarc...